रंगों में निखरे गणपति और बुद्धा
रंगों के साथ कलाकारों की सोच और खिलखिलाती कलाकृतियां। कुछ ऐसा ही नजारा इन दिनों जवाहर कला केंद्र में देखने को मिल रहा है। जहां पारिजात आर्ट गैलरी में आकार ग्रुप की आर्ट एग्जीबिशन में हर कलाकृति कलाकार की सोच और उनके अंतरंग भावों को बखूबी बयां कर रही है। लगभग 21 कलाकारों की 80 कलाकृतियों में विभिन्न भावों को दर्शाया गया है। इनमें अलग-अलग आर्ट फार्म में मत्स्य कन्या, बुद्धा, प्रकृति चित्रण, नारी सौंदर्य, स्प्रिचुअलिटी, विलेज लवर्स, पीस एंड वार, ड्रीम लैंड, प्यूरीफिकेशन ऑफ हेल को रंगों के माध्यम से परिभाषित किया गया है। मथुरा की आर्टिस्ट उमा शर्मा ने कनवरसेशन विद नेचर बाय थीम के साथ ग्रामीण क्षेत्र के जंगल और मथुरा के घाटों को दिखाने की कोशिश की है। उन्हाेनें मैगजीन के टुकड़ों से बिना ब्रश इस्तेमाल किए ही इन कलाकृतियों को तैयार किया है। अजमेर के आर्टिस्ट विनय त्रिवेदी ने अपनी दस कलाकृतियों में से चार को एक्रेलिक माध्यम के साथ प्रस्तुत किया है। वहीं अपनी 6 कलाकृतियों को पोर्ट्रेट का लुक दिया है। कलाकृतियों में गणपति के अलग-अलग स्वरूपों के साथ मंत्रों को भी चित्रित किया है। उन्होंने बताया कि उनका काफी दिनों तक शेखावाटी में रहना हुआ है। वहां की जिन दीवारों पर कलाकृतियां बनी होती हैं उन पर फिर से वाइटवाश कर नए तरीके से कलाकृतियों का निर्माण किया जाता है। ऐसे में उसी तरह के टेक्स्चर में अपनी कलाकृतियों को स्वरूप देते हुए गणपति का ट्रेडिशनल और मॉडर्न लुक को रंगों में उकेरा है। उन्होंने कहा कि पंडित का स्वरूप हर किसी को काफी आकर्षित करता है। उसी से प्रेरित होकर उन्होंने भी पंडित की मुद्राओं को कला का स्वरूप दिया है।
hin_Deva hin_Deva